**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS TARYBOS 2021 M. VASARIO 25 D. SPRENDIMO NR. T2-39 „DĖL KLASIŲ IR MOKINIŲ skaičiaus KLAIPĖDOS MIESTO SAVIVALDYBĖS bendrojo ugdymo mokyklose 2021–2022 mokslo metams NUSTATYMO“ pakeitimo“ PROJEKTO**

1. **Projekto rengimą paskatinusios priežastys.** Šis sprendimo projektas parengtas, siekiant patikslinti Klaipėdos miesto savivaldybės tarybos bendrojo ugdymo mokykloms (toliau –mokyklos) nustatytą klasių ir mokinių jose skaičių, atsižvelgus į 2021 m. rugsėjo 1 d. klasių formavimo rezultatus.

**2. Parengto projekto tikslai ir uždaviniai.** Sprendimo projekto tikslas – užtikrinti, kad 2021–2022 mokslo metams nustatytas klasių skaičius mokyklose ir didžiausias mokymosi vietų jose skaičius atitiktų realią situaciją.

Uždavinys – pakeisti Klaipėdos miesto savivaldybės tarybos 2021 m. vasario 25 d. sprendimą Nr. T2-39 „Dėl klasių ir mokinių skaičiaus Klaipėdos miesto savivaldybės bendrojo ugdymo mokyklose 2021–2022 mokslo metams nustatymo“.

**3. Kaip šiuo metu yra teisiškai reglamentuojami projekte aptarti klausimai.** Iki š. m. rugsėjo 1 d. klasės mokyklose buvo formuojamos, vadovaujantis Klaipėdos miesto savivaldybės tarybos 2021 m. vasario 25 d. sprendimu Nr. T2-39.

Šiuo sprendimo projektu realus klasių ir mokinių jose skaičius 2021–2022 mokslo metams bus patikslintas, vadovaujantis Priėmimo į valstybinę ir savivaldybės bendrojo ugdymo mokyklą, profesinio mokymo įstaigą bendrųjų kriterijų sąrašo, patvirtinto Lietuvos Respublikos švietimo, mokslo ir sporto ministro 2004 m. birželio 25 d. įsakymu Nr. ISAK-1019, 3 punktu.

**4. Kokios numatomos naujos teisinio reglamentavimo nuostatos ir kokių rezultatų laukiama.** Šiuo sprendimo projektu atlikti pakeitimai dėl tokių priežasčių:

* nesusiformavo 10 planuotų klasių, esant nepakankamai mokinių: trys 1 klasės (Prano Mašioto progimnazijoje, „Gilijos“ pradinėje mokykloje ir „Medeinės“ mokykloje), viena 5 klasė „Saulėtekio“ progimnazijoje, trys 9(I) klasės (Jūrų kadetų mokykloje ir „Aitvaro“, „Varpo“ gimnazijose), viena III klasė „Aukuro“ gimnazijoje, dvi socialinių įgūdžių klasės „Medeinės“ mokykloje;
* suformuotos 4 naujos klasės, siekiant užtikrinti asmenų mokymąsi pagal jaunimo ir suaugusiųjų ugdymo programas bei mokymąsi rusų mokomąja kalba: viena I klasė „Žaliakalnio“ gimnazijoje, dvi jaunimo klasės (9, 10) ir viena IV suaugusiųjų klasė Suaugusiųjų gimnazijoje;
* padidintas mokinių skaičius klasėse, nepažeidžiant Lietuvos Respublikos Vyriausybės nustatyto didžiausio leistino skaičiaus, higienos normų ir siekiant užtikrinti asmenų mokymąsi arčiau gyvenamosios vietos ar pagal švietimo poreikius: Tauralaukio progimnazijos 1 klasėje, Jūrų kadetų mokyklos 6 klasėje bei, atsižvelgus į Klaipėdos miesto savivaldybės mokinių priėmimo komisijos 2021-06-25 posėdžio protokolinį nutarimą (protokolas Nr. ADM-344), „Aukuro“, „Ąžuolyno“, Baltijos, „Vėtrungės“, Vytauto Didžiojo, Klaipėdos universiteto „Žemynos“, „Žaliakalnio“ gimnazijų I klasėse;
* nustatytos 4 papildomos mokymosi vietos „Gabijos“ progimnazijos 2, 3, 4 klasėse mokiniams ugdomiems šeimoje Lietuvos Respublikos švietimo, mokslo ir sporto ministro nustatyta tvarka. Taip pat atlikti kiti redakcinio pobūdžio pakeitimai.

Patvirtinus šį sprendimo projektą, iš viso savivaldybės mokykloms (įskaitant specialiąsias, jaunimo ir suaugusiųjų) bus nustatytos 826 klasės (2020–2021 m. m. buvo 800 klasių), iš jų 80 pirmųjų klasių (2020–2021 m. m. buvo 75 klasės). Komplektuojamų klasių skaičius ir didžiausias mokymosi vietų jose skaičius atitiks realią situaciją.

**5. Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.** Neigiamų pasekmių nenustatyta.

**6. Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.** Šiam sprendimui įgyvendinti kitų teisės aktų nereikia.

**7. Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.** Šiam sprendimui įgyvendinti papildomų lėšų nereikia.

**8. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).** Sprendimo projektą vertino Klaipėdos miesto savivaldybės administracijos specialistai ir mokyklų vadovai (į siūlymus atsižvelgta).

**9. Sprendimo projekto autorius ar autorių grupė, sprendimo projekto iniciatoriai.** Sprendimo projektą inicijavo mokyklų vadovai. Projektą parengė Klaipėdos miesto savivaldybės administracijos Švietimo skyriaus vyriausioji specialistė Audronė Andrašūnienė.

**10. Kiti reikalingi pagrindimai ir paaiškinimai.** Nėra.

PRIDEDAMA.

1. Teisės akto, nurodyto sprendimo projekto įžangoje, išrašas, 1 lapas.
2. Klaipėdos miesto savivaldybės mokinių priėmimo komisijos 2021-06-25 protokolo Nr. ADM-344 išrašas, 1 lapas.
3. Sprendimo projekto priedo lyginamasis variantas, 6 lapai.

Švietimo skyriaus vedėja Laima Prižgintienė